ΓΡΑΠΤΗ ΕΡΩΤΗΣΗ E-0688/03

υποβολή: Joan Vallv (ELDR) προς την Επιτροπή

(7 Μαρτίου 2003)

Θέμα: Φυτοϋγειονομικά μέτρα για την ανίχνευση της μεξικανικής μύγας των φρούτων και της μύγας της Ανατολής

Ο εν λόγω βουλευτής γνωρίζει ότι ηγειονομική ποιότητα των γεωργικών προϊόντων αποτελεί προϋπόθεση για τη βιωσιμότητα των εμπορικών ροών και ότι οι επιδημίες και οι ασθένειες συνιστούν έναν εκ των βασικών παραγόντων που περιορίζουν την παραγωγικότητα του κλάδου. Υπό αυτή την έννοια, ορισμένα είδη μύγας των φρούτων συνιστούν σοβαρό πρόβλημα για τους γεωργούς λόγω του άμεσου κινδύνου που προκαλούν, αλλά και λόγω των μέτρων καραντίνας που εφαρμόζονται σε σχετικές περιπτώσεις.

Χαρακτηριστικό παράδειγμα αυτού του προβλήματος αποτελεί η μεξικανική μύγα των φρούτων (Anastrepha ludens Loew) που προσβάλλει πορτοκάλια, μανταρίνια, κίτρα και άλλα παρόμοια φρούτα. Η μύγα αυτή τοποθετεί τα αβγά της κάτω από τον φλοιό του σχεδόν ώριμου ή ήδη ώριμου καρπού, και μετά την εκκόλαψή τους, οι νύμφες του εντόμου τρέφονται από τον πολτό δημιουργώντας μια σειρά από σήραγγες, οι οποίες προκαλούν την πτώση των φρούτων, πέραν του ότι ευνοούν την ανάπτυξη βακτηριοειδών ασθενειών και μυκητιάσεων.

Επιπλέον, αντιμετωπίζουμε το πρόβλημα της μύγας της Ανατολής (Bactrocera dorsalis Hendel) που εναποθέτει τα αβγά της στους ιστούς των φρούτων — ξενιστών. Οι νύμφες μεγαλώνουν μέσα στο φρούτο και μόλις αναπτυχθούν πλήρως βγαίνουν από αυτό και διεισδύουν στο έδαφος, σε βάθος από 1 έως 5 cm, όπου λαμβάνει χώρα η μεταμόρφωση σε χρυσαλίδα, και στη συνέχεια αναδύεται το ενήλικο έντομο. Η διάδοση της μύγας B. dorsalis γίνεται μέσω της πτήσης των ενηλίκων εντόμων, μέσω του ανέμου και μέσω της μετακίνησης από τον άνθρωπο των προσβεβλημένων ξενιστών. Ο κατάλογος των ξενιστών της μύγας B. dorsalis περιλαμβάνει περισσότερα από 175 είδη. Μεταξύ αυτών, πάνω από 100 κατηγορίες φρούτων και λαχανικών προσβάλλονται από αυτήν την επιδημία. Μερικοί από τους συνήθεις και προτιμώμενους ξενιστές είναι οι εξής: Citrus spp., Prunus spp., μήλο, φρούτο γκουάβα, μάνγκο, μπανάνα, καφές και παπάγια. Άλλοι ξενιστές είναι: Annona spp., ανανάς, κασιμιροΐα η εδώδιμος, χρυσόφυλλο η καϊνίτη, σύκο, φράουλες, πασσιφλόρα, αβοκάντο και άλλοι. Η μύγα B. dorsalis είναι μια εκ των πλέον καταστροφικών επιδημιών των μαλακών φρούτων στον κόσμο.

Έχονταςπόψη τις σοβαρές συνέπειες που θα επέφερε η είσοδος μιας εξ αυτών των επιδημιών στην ΕΕ, σκοπεύει η Ευρωπαϊκή Επιτροπή να αυξήσει τα φυτοϋγειονομικά μέτρα στα λιμάνια της Ευρώπης για την ανίχνευση της μύγας της Ανατολής (Bactrocera dorsalis), και της μεξικανικής μύγας των φρούτων (Anastrepha ludens) στις καλλιέργειες εσπεριδοειδών των Ηνωμένων Πολιτειών, ειδικότερα της Καλιφόρνιας, προκειμένου να αποφευχθεί η διείσδυσή της στην ΕΕ και, συγκεκριμένα, η καταστροφική της επίδραση στην ισπανική παραγωγή εσπεριδοειδών·

Απάντηση του κ. Byrne εξ ονόματος της Επιτροπής

(15 Απριλίου 2003)

Η Επιτροπή είναι ενήμερη των εξελίξεων όσον αφορά τα δύο μη ευρωπαϊκής προέλευσης είδη μύγας των φρούτων (Anastrepha ludens (Loew) και Bactrocera (Dacus) dorsalis Hendel) στις Ηνωμένες Πολιτείες, ιδίως σε ορισμένες περιοχές της Καλιφόρνιας με καλλιέργειες εσπεριδοειδών.

Για να αποφευχθεί η εισαγωγή στην Κοινότητα οποιασδήποτε μη ευρωπαϊκής μύγας των φρούτων, περιλαμβανομένων των δύο προαναφερθέντων επιβλαβών οργανισμών, το κοινοτικό καθεστώς φυτοπροστασίας περιλαμβάνει μέτρα που έχουν θεσπιστεί δυνάμει της οδηγίας 2000/29/ΕΚ του Συμβουλίου της 8ης Μαΐου 2000 περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας(1). Η προαναφερθείσα οδηγία καθορίζει διαδικασίες για τις εισαγωγές, οι οποίες αφορούν τη λήψη των ενδεδειγμένων μέτρων τόσο από τη χώρα καταγωγής όσο και από τα κράτη μέλη.

Από πληροφορίες που παρείχαν κράτη μέλη και οι οποίες καλύπτουν τουλάχιστον τα τελευταία επτά χρόνια, φαίνεται ότι δεν έχει αναφερθεί η εμφάνιση καμίας μύγας των φρούτων, περιλαμβανομένων των Anastrepha ludens και Bactrocera (Dacus) dorsalis, στα εσπεριδοειδή καταγωγής Ηνωμένων Πολιτειών. Συνεπώς, η Επιτροπή κρίνει ότι οι τρέχουσες διατάξεις για τις εισαγωγές εσπεριδοειδών από τις Ηνωμένες Πολιτείες είναι οι ενδεδειγμένες και δεν χρειάζεται να τροποποιηθούν στο παρόν στάδιο.

(1) ΕΕ L 169 της 10.7.2000, οδηγία όπως τροποποιήθηκε τελευταία από την οδηγία 2003/22/ΕΚ της Επιτροπής της 24ης Μαρτίου 2003, ΕΕ L 78 της 25.3.2003.